Document ID: 32014R0567

PADOMES REGULA (ES) Nr. 567/2014
(2014. gada 26. maijs),
ar ko groza Padomes Regulu (EK) Nr. 215/2008 par Finanšu regulu, ko piemēro 10. Eiropas Attīstības fondam attiecībā uz pārejas laika starp 10. Eiropas Attīstības fondu un 11. Eiropas Attīstības fondu piemērošanu līdz stāsies spēkā Iekšējais nolīgums par 11. Eiropas Attīstības fondu
EIROPAS SAVIENĪBAS PADOME,
ņemot vērā Līgumu par Eiropas Savienības darbību,
ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kā tas pēdējoreiz grozīts (1) (turpmāk “ĀKK-EK Partnerattiecību nolīgums”),
ņemot vērā Padomē sanākušo dalībvalstu valdību pārstāvju Iekšējo nolīgumu par Kopienas palīdzības finansēšanu saskaņā ar daudzgadu finanšu shēmu laikposmam no 2008. gada līdz 2013. gadam atbilstīgi ĀKK-EK Partnerattiecību nolīgumam un par finansiālās palīdzības piešķiršanu aizjūras zemēm un teritorijām, uz ko attiecas EK Līguma ceturtā daļa (2) (“10. EAF iekšējais nolīgums”), un jo īpaši tā 10. panta 2. punktu,
ņemot vērā Eiropas Komisijas priekšlikumu,
ņemot vērā Revīzijas palātas atzinumu,
ņemot vērā Eiropas Investīciju bankas atzinumu,
tā kā:
(1)
Ar Padomes Lēmumu Nr. 2013/759/ES (3) noteica Eiropas Attīstības fonda (EAF) pārejas pārvaldības pasākumus (“pagaidu mehānismu”), lai nodrošinātu līdzekļu pieejamību sadarbībai ar Āfrikas, Karību jūras reģiona un Klusā okeāna valstīm (ĀKK) un ar aizjūras zemēm un teritorijām (AZT), kā arī atbalsta izdevumiem laikposmā no 2014. gada 1. janvāra līdz brīdim, kad spēkā stāsies 11. EAF Iekšējais nolīgums.
(2)
Ir jāgroza Padomes Regulu (EK) Nr. 215/2008 (4) attiecībā uz Komisijas īstenotu darbības un finanšu pārvaldību saistībā ar pagaidu mehānismu pārejas laikā starp 10. EAF un 11. EAF līdz brīdim, kad spēkā stāsies 11. EAF Iekšējais nolīgums un 11. EAF Īstenošanas regula.
(3)
Ir lietderīgi tādā pašā veidā grozīt īstenošanas noteikumus par ieguldījumu pagaidu mehānisma darbības un finanšu pārvaldību šajā pārejas laikā un līdz brīdim, kad spēkā stāsies 11. EAF Iekšējais nolīgums.
(4)
Tāpēc attiecīgi būtu jāgroza Regula (EK) Nr. 215/2008,
IR PIEŅĒMUSI ŠO REGULU.
1. pants
Pārejas laikā starp 10. EAF un 11. EAF Regulas (EK) Nr. 215/2008 1. līdz 159. pantu aizstāj ar pantiem, kas izklāstīti šīs regulas pielikumā.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro līdz brīdim, kad stājas spēkā 11. EAF Finanšu regula.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 26. maijā

Labels: 10
18
2
5